Egil Johannes Amlie

Egil Johannes Amlie (født 22. februar 1920 i København, død 2. september 2014 i Oslo) var en norsk diplomat og ambassadør.

Amlie var utdannet jurist og begynte å arbeide i Utenriksdepartementet i 1947.  Han var stasjonert ved Norges delegasjon til FN i New York City, sekretær ved legasjonen i Rio de Janeiro, Reykjavik og i Antwerpen. I 1967 ble han underdirektør i Utenriksdepartementets rettsavdeling. 

Han var Norges første ambassadør til DDR (Øst-Tyskland) hvor han var stasjonert i tiden 1973–1976 som sjef for Norges ambassade i Øst-Berlin. Fra 1977 til 1983 var han sjef for UDs rettsavdeling, etterfulgt av Per Tresselt. I den perioden var han også norsk prosessfullmektig da Norge og andre land klaget Tyrkia inn for Den europeiske menneskerettighetskommisjon i 1982. Han var norsk sjefsforhandler under forhandlingene med Danmark om den økonomiske delelinje mellom Grønland og Jan Mayen.

I tiden 1983-1987 var han ambassadør til Portugal med sideakreditering til Kapp Verde og Guinea-Bissau. Amlie var også dommer ved Den faste voldgiftsdomstolen i Haag.

Han mottok St. Olavs Orden i 1983.

Referanser 

Norske jurister
Norges ambassadører til Guinea-Bissau
Norges ambassadører til Kapp Verde
Norges ambassadører til Portugal
Norges ambassadører til Øst-Tyskland
St. Olavs Orden
Personer fra København